Til: instituttrådet

Fra: instituttleder

12. september 2018

# Status og videre arbeid med Senter for Primærhelsetjenesteforskning

Planene for implementering av Senter for primærhelsetjenesteforskning ble vedtatt av fakultetsstyret 31. oktober etter forslag fra instituttet. Implementering startet umiddelbart deretter. På grunn av endringer i ledelsen av instituttet (både nestleder og utdanningsleder sluttet i disse funksjonene), måtte det gjøres om på planene, siden nestleder var tiltenkt en midlertidig lederfunksjon. Vi har arbeidet med å finne en god alternativ løsning, og trodde vi hadde fått det til, men etter en del tids betenkning trakk vedkommende seg. Dette har forsinket implementeringen.

I tråd med planene, har vi

* Etablert en koordinerings-/ressursgruppe med representanter fra alle avdelinger. Gruppen har hatt jevnlige møter våren 2018 under ledelse av instituttleder.
* Etablert prosjektgrupper for de fem fokusområdene. Det arbeides også noe på tvers av disse.
* Søknad om og tilslag på to evalueringer for Hdir:
  + PHT-team (17 mill kr)
  + Avstandsoppfølging (10 mill kr)
* Sendt inn fire søknader til NFR med basis i fokusområdene. Det er også sendt søknader til andre nasjonale kilder.
* Deltatt som partner i utarbeidelse av søknad om evaluering av tverrfaglige team for personer med store og sammensatte behov (søknad ikke innvilget)
* Arrangert en nasjonal konferanse om helsetjenesteforskning med hovedfokus på primærhelsetjeneste- status
* Arbeidet med stillingsbeskrivelse for utlysning av en senterleder

I tillegg til at vi ikke har fått på plass en midlertidig leder, har vi utsatt arbeidet med:

* Formalisering av internasjonale samarbeidspartnere
* Oppnevning av referansegruppe
* Utvikling av evalueringsplan

## Ledersituasjonen

Det er et akutt behov for en dedikert person som kan lede arbeidet på en god måte og som kan ivareta både innadrettede og utadrettede aktiviteter. Vi har diskutert dette i ressursgruppen, og vi har ikke klart å finne frem til en aktuell person i avdelingene. Etter diskusjoner med avdelingslederne og fakultetsledelsen, har vi kommet frem til at jeg dedikerer en viss andel av tiden til oppgaven som senterleder høsten 2018. Fra og med 1. januar 2019 vil ny instituttleder være på plass, og jeg kan konstitueres som senterleder frem til permanent leder er på plass.

Et annet sentralt spørsmål er om vi skal utlyse stillingen nå og få en permanent tilsatt leder så raskt som mulig (forhåpentligvis med oppstart til H2019). En annen mulighet er å la den midlertidige situasjonen strekke seg noe lenger, og utlyse når vi ser at satsningen på senteret skal være varig. Behovet for å få utlyst og tilsatt en permanent senterleder er mindre nå, siden vi har funnet en midlertidig løsning.

## Fremdriftsplan

Det arbeides for tiden med en detaljert fremdriftsplan, for å sikre en fullskala iverksettelse av senterets planer. Planene vil bli presentert for avdelingslederne og ressursgruppen for PHT-senteret i september. Fakultetsledelsen har også bedt om en slik plan som underlag for å utløse de de midler som er satt av til understøttelse av senterets igangsetting.

Instituttrådet inviteres til å komme med kommentarer og innspill til opplegget som skisseres.